Document ID: 32008R0365

KOMISJONI MÄÄRUS (EÜ) nr 365/2008,
23. aprill 2008,
millega võetakse vastu nõukogu määruses (EÜ) nr 577/98 sätestatud tööjõu valikvaatluse lisaküsimustike kava aastateks 2010, 2011 ja 2012
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. märtsi 1998. aasta määrust (EÜ) nr 577/98 tööjõu valikvaatluse korraldamise kohta ühenduses, (1) eriti selle artikli 4 lõiget 2,
ning arvestades järgmist:
(1)
Vastavalt määruse (EÜ) nr 577/98 artikli 4 lõikele 2 tuleb täpsustada aastaid 2010, 2011 ja 2012 käsitleva lisaküsimustike kava osiseid.
(2)
Nõukogu otsusega 2005/600/EÜ (2) vastu võetud tööhõivesuunised (2005-2008), Euroopa Komisjoni “Naiste ja meeste võrdõiguslikkuse juhised” (3) ja Euroopa soolise võrdõiguslikkuse pakt (4) soovitavad liikmesriikidel võtta meetmeid, et paremini tasakaalustada kõigi inimeste töö- ja eraelu, luues laste- ja teiste ülalpeetavate hooldusvõimalusi ning pakkudes vanemapuhkust nii naistele kui ka meestele. Selleks et hinnata viimase aja poliitika mõju selles valdkonnas, oleks vaja 2010. aasta lisaküsimustikega koguda asjaomast teavet.
(3)
Nõukogu 17. juuni 1999. aasta otsus puuetega inimestele võrdsete võimaluste tagamise kohta (5) osutab, et on vaja igakülgset ja võrreldavat andmekogumit puuetega inimeste olukorra kohta tööturul. Lisaks sellele tuleb jälgida, kuidas täidetakse komisjoni Euroopa tegevuskava puuetega inimestele võrdsete võimaluste loomise kohta, (6) mis koondab tähelepanu puuetega inimeste aktiivsele kaasamisele. Sellepärast tuleks sellist teavet koguda 2011. aasta lisaküsimustike abil.
(4)
On vaja laiaulatuslikku ja võrreldavat andmekogumit töölt pensionile siirdumise kohta, et jälgida, kuidas edeneb Euroopa tööhõivestrateegia ja 2001. aasta detsembris Euroopa Ülemkogu Laekeni kohtumisel algatatud pensionide valdkonna avatud kooskõlastusmeetodi ühiste eesmärkide saavutamine. Mõlemad protsessid näevad prioriteetsete meetmetena ette aktiivse vananemise toetamist ja tööelu pikendamist. Sellepärast tuleks 2012. aasta lisaküsimustikega koguda teavet vanemaealiste töötajate olukorra kohta tööturul ja peamiste tegurite kohta, mis mõjutavad nende osalemist tööturul ja siirdumist pensionile.
(5)
Komisjoni 15. märtsi 2005. aasta määruses (EÜ) nr 430/2005 (millega rakendatakse nõukogu määrust (EÜ) nr 577/98 tööjõu valikvaatluse korraldamise kohta ühenduses seoses andmeedastuses alates 2006. aastast kasutatava klassifikatsiooniga ja alavalimi kasutamisega struktuuriliste muutujate kohta andmete kogumiseks) (7) on sätestatud valimi vaatlustunnused, mida kasutatakse lisaküsimustikega teabe kogumisel.
(6)
Käesoleva määrusega ette nähtud meetmed on kooskõlas nõukogu otsusega 89/382/EMÜ, Euratom (8) loodud statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Võetakse vastu lisas sätestatud tööjõu valikvaatluse lisaküsimustike kava aastateks 2010, 2011 ja 2012.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. aprill 2008

Labels: 0
9
19